别宇文季蒙
作者：郭印
朝代：宋

paragraphs: 調羹休羨最南枝，國香繼踵開酴醿。
先容豈藉早梅力，到了自結東君知。
孤芳繚繞春雖晚，典型題在黄金醆。
一家風骨端不凡，故使天公獨青眼。
中興英主方急賢，屢辭溫詔挽不前。
平生忠赤照肝膽，危論鯁諤能迴天。
左蜀分符尚餘略，浙路霜臺亦輕著。
朝廷鼎鼐席尚虛，君家况是箇中腳。
寒儒筦庫埋晨昏，欲排閶闔嗟無門。
洗眼江淮看騰踏，妖氣一掃清乾坤。